༄༅། །དཔལ་ཡེ་ཤེས་ཀྱི་མགོན་པོ་ཕྱག་བཞི་པའི་དབང་ཆོག་
གདོན་བགེགས་མཐར་བྱེད་ཅེས་བྱ་བ་
བཞུགས་སོ། །
༄༅། །ཡེ་ཤེས་གྲི་གུག་འཕྱར་བ་ཙམ་གྱིས་ཀྱང་། །ཁམས་གསུམ་དགྲ་བགེགས་གཅོད་པའི་གཟི་བྱིན་ཅན། །བླ་མ་ནག་པོ་ཆེན་པོ་ལ་བཏུད་ནས། །དེ་ཡི་དབང་ཆོག་གོང་མའི་གསུང་བཞིན་བྲི། །དེ་ལ་འདིའི་དཀྱིལ་འཁོར་ལས་སུ་རུང་བའི་སློབ་དཔོན་གྱིས་སློབ་མ་རྗེས་སུ་གཟུང་བའི་ཚུལ་ལ། བདེ་མཆོག་དང་ཆོས་སྐྱོང་ལ་སོགས་པའི་རྟེན་དགྲམ། དཀྱིལ་འཁོར་གྱི་ནང་དུ་པད་འདབ་བཞི་ལ། དབུས་མཐིང་། ཕྱོགས་བཞི་དམར། མེ་རླུང་སེར། བདེན་བྲལ་ལྗང་། དབང་ལྡན་སྔོ། དེའི་ཕྱི་རོལ་འདབ་མ་བརྒྱད་ལ། འདབ་མ་དམར་པོ། མུ་རན་སྔོན་པོའོ། །དེའི་ཕྱི་རོལ་དུ་དུར་ཁྲོད་སྲུང་འཁོར་རྡོ་ར་མེ་རི་དང་བཅས་པ་བྲི། ལྷ་མཚན་ནི། གཙོ་བོ་དང་། ལེགས་ལྡན། བྱ་རོག་གདོང་ཅན་རྣམས་ལ་ཧཱུྃ་དང་། ཡུམ་དང་མོ་རྣམས་ལ་བྷྱོཿདགོད། དེ་ནས་བུམ་པ་མཚན་ལྡན་དར་ནག་གི་མགུལ་ཆིངས་ཁ་རྒྱན་གཟུངས་ཐག་དང་བཅས་པ་དགོད། བུམ་སྨན་ཆུ་དང་བཅས་པས་ལེགས་པར་དགང་། ཀ་པཱ་ལ་བདུད་རྩིས་གང་བར་བདུད་རྩི་རིལ་བུ་དང་བཅས་པ་དང་། གཞན་ཡང་མཆོད་ཚོགས་ཀྱིས་བསྐོར་ཏེ་གཞག་གོ །རང་ཉིད་བདེ་མཆོག་གམ། ཀྱེ་རྡོར་གང་རུང་གི་བདག་བསྐྱེད་ཉམས་སུ་བླངས་མཐར། མདུན་གྱི་དཀྱིལ་འཁོར། ཁཎྜ་རོ་ཧིས་བསང་། ཨོཾ་སྭ་བྷཱ་ཝ་ཤུདྡྷཿསརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ། ཆོས་རྣམས་ཐམས་ཅད་དངོས་པོའི་མཐའ། །རང་བཞིན་སྟོང་པའི་ངང་ཉིད་ལས། །མདུན་གྱི་གཞི་འདིར་དུར་ཁྲོད་ཀྱི། །ས་གཞིར་པྃ་ལས་པདྨ་དང་། །རྃ་ལས་ཉི་མའི་དཀྱིལ་འཁོར་སྟེང་། །ཧཱུྃ་ཡིག་མཐིང་ནག་ལས་གྱུར་པའི། །རྡོ་རྗེ་གྲི་གུག་ཧཱུྃ་གིས་མཚན། །འོད་འཕྲོས་བདུད་ཀྱི་སྡེ་བཅོམ་ནས། །འཕགས་མཆོད་ཚུར་འདུས་ཡོངས་གྱུར་ཏེ། །ཡེ་ཤེས་མགོན་པོ་ཕྱག་བཞི་པ། །ཆར་སྤྲིན་ལྷོངས་པ་ལྟ་བུའི་མདོག།དམར་ལ་ཟླུམ་པའི་སྤྱན་གསུམ་ལྡན། །ཁྲོ་གཉེར་བསྐྱོད་ཅིང་མཆེ་བ་གཙིགས། །ཞལ་ནས་ཧ་ཧ་ཧཱུྃ་ཧཱུྃ་གི །གད་སྒྲོགས་ལྗགས་ནི་རྣམ་པར་འགྱུར། །དབུ་སྐྲ་སྨིན་མ་སྨ་ར་ནི། །དམར་སེར་མེ་ལྟར་རབ་ཏུ་འབར། །ཕྱག་གཡས་དང་པོ་གྲི་གུག་དང་། །གཡས་འོག་རལ་གྲི་འདེབས་པའི་ཚུལ། །གཡོན་གྱི་དང་པོ་ཀ་པཱ་ལ། །བདུད་རྩིས་གང་བ་ཐུགས་ཀར་འཛིན། །གཡོན་འོག་རྡོ་རྗེ་ཁ་ཊྭཱྃ་ག།ཕྱར་བའི་སྟབས་འཛིན་མི་མགོ་ནི། །སྐམ་པོ་ལྔ་ཡི་དབུ་རྒྱན་དང་། །རློན་པ་ཁྲག་འཛག་ལྔ་བཅུ་ཡི། །སེ་རལ་དར་དང་རིན་པོ་ཆེ། །རུས་པ་སྦྲུལ་དང་དྲིལ་བུ་ཡི། །གཡེར་ཁའི་ཕྲེང་བས་རབ་ཏུ་བརྒྱན། །སྟག་ལྤགས་གསར་པ་ཁྲག་བཅས་ཀྱིས། །སྨད་གཡོགས་སྐུ་ལས་ཡེ་ཤེས་ཀྱི། །མེ་དཔུང་འབར་བའི་དབུས་ཉིད་ན། །མི་རོ་ཁ་སྦུབ་བསྣོལ་བའི་གདན། །དཔའ་བོ་རོལ་པའི་སྟབས་ཀྱིས་བཞུགས། །དེ་ཡི་གཡས་སུ་ཧཱུྃ་ཡིག་ལས། །ལས་མགོན་བྱ་རོག་གདོང་ཅན་ནི། །སྐུ་མདོག་ནག་པོ་ཞལ་གཅིག་པ། །ཕྱག་གཉིས་གྲི་གུག་ཐོད་ཁྲག་འཛིན། །ནག་པོ་སྟོང་གི་ཚོགས་ཀྱིས་བསྐོར། །གཡོན་དུ་བྷྱོཿཡིག་ཡོངས་གྱུར་ལས། །ཡུམ་མཆོག་རྩ་འཇིབ་དམར་མོ་ནི། །ཞལ་གཅིག་ཕྱག་བཞི་གཡས་པ་ན། །རལ་གྲི་རྩེ་གསུམ་གཡོན་པ་ན། །མདང་གཞུ་མི་མགོ་འཛིན་པ་ལ། །མ་མོ་བྱེ་བའི་ཚོགས་ཀྱིས་བསྐོར། །མདུན་དུ་ཧཱུྃ་ལས་ཤ་ཟ་ནི། །སེང་གེའི་གདོང་ཅན་སྐུ་མདོག་ནག།ཞལ་གཅིག་ཕྱག་གཉིས་རལ་གྲི་དང་། །ཐོད་ཁྲག་འཛིན་པ་ཤ་ཟ་ནི། །འབུམ་གྱིས་བསྐོར་བ་དེའི་རྒྱབ་ཏུ། །ལེགས་ལྡན་ནག་པོ་དར་ནག་གི །བེར་ཅན་གཎྜི་འཛིན་པའོ། །དེ་ཕྱིར་ཤར་དུ་མཁའ་འགྲོ་མ། །བྱ་རྒོད་གདོང་ཅན་བྱང་དུ་ནི། །ཁྱུང་དང་ནུབ་ཏུ་ཁྭ་ཡི་གདོང་། །ལྷོ་རུ་འུག་པ་ཤར་ལྷོར་ཕག།ལྷོ་ནུབ་ཁྱི་དང་ནུབ་བྱང་དུ། །སྤྱང་ཀི་བྱང་ཤར་མཚམས་ཉིད་དུ། །སྟག་གི་གདོང་ཅན་བརྒྱད་ཀ་ཡང་། །གཅེར་བུ་སྐྲ་གྲོལ་ཞལ་གཅིག་པ། །ཕྱག་གཉིས་གྲི་གུག་ཐོད་ཁྲག་འཛིན། །འཁོར་རྣམས་བཞེངས་ནས་གར་སྟབས་ཀྱི། །རོ་གར་སྣ་ཚོགས་མཛད་པའོ། །དུར་ཁྲོད་ཆེན་པོའི་ཕྱི་རོལ་དུ། །རྡོ་རྗེ་ར་གུར་ཡེ་ཤེས་ཀྱི། །མེ་རི་དྲག་ཏུ་འབར་བའོ། །གཙོ་འཁོར་ཀུན་གྱི་སྤྱི་བོར་ནི། །ཨོཾ་དང་མགྲིན་པར་ཨཱཿཉིད་དང་། །ཐུགས་ཀར་ཧཱུྃ་ལས་འོད་འཕྲོས་པས། །འོག་མིན་ལ་སོགས་སངས་རྒྱས་ཀྱི། །ཞིང་ཁམས་རྒྱ་མཚོར་བཞུགས་པ་ཡི། །ཡེ་ཤེས་མགོན་པོ་འཁོར་བཅས་ཀུན། །ནམ་མཁར་སྤྲིན་ཕུང་གཏིབས་བཞིན་གྱུར། །ཧཱུྃ་དད་པ་དང་ནི་དམ་ཚིག་གིས། །སྤྱན་འདྲེན་དཔལ་ལྡན་ནག་པོ་ཆེ། །བདག་རྒྱུད་སྒྲིབ་པ་བསལ་བའི་ཕྱིར། །བརྩེ་བས་དགོངས་ཏེ་འདིར་སྤྱོན་ཞིག །བཛྲ་མ་ཧཱ་ཀཱ་ལ་ས་པ་རི་ཝཱ་ར་ཨེ་ཧྱེ་ཧི། །ཛཿཧཱུྃ་བྃ་ཧོཿདམ་ཚིག་དང་། །ཡེ་ཤེས་པ་ནི་དབྱེར་མེད་གྱུར། །པདྨ་ཀ་མ་ལཱ་ཡ་སྟྭཾ། བཛྲ་མ་ཧཱ་ཀཱ་ལ་ས་པ་རི་ཝཱ་ར་ཨརྒྷཾ་པྲ་ཏཱིཙྪ་སྭཱ་ཧཱ། ཞེས་པ་ནས། ཤབྡའི་བར་གྱིས་མཆོད་དེ། རྡོ་རྗེ་རྩེ་ལྔའི་ཕྱག་རྒྱ་བསྟན་ནས། མ་ཧཱ་ཀཱ་ལ་ས་མ་ཡ། ཧ་ན་ཧ་ན་ཧཱུྃ་ཕཊ། སྔོན་གྱི་དམ་ཚིག་གཉེན་པོ་དགོངས། །སླར་ཡང་ཐུགས་ཀའི་འོད་ཟེར་གྱིས། །རྒྱལ་བ་རིགས་ལྔ་ཡུམ་བཞི་དང་། །སེམས་དཔའ་སེམས་མ་ཁྲོ་བོ་དང་། །ཁྲོ་མོ་སྤྱན་དྲངས་བདུད་རྩིའི་ཆུས། །དབང་བསྐུར་སྐུ་གང་དྲི་མ་དག།ཆུ་ཞབས་སྤྱི་བོར་བརྟན་པ་ལས། །གཙོ་བོར་བདེ་མཆོག་ལྷན་སྐྱེས་དང་། །འཁོར་རྣམས་ཀུན་ལ་བཅོམ་ལྡན་འདས། །མི་བསྐྱོད་རྡོ་རྗེས་བརྒྱན་པར་གྱུར། །བདག་ཉིད་བཅོམ་ལྡན་འཁོར་ལོ་སྡོམ། །གསལ་བའི་ཐུགས་ཀར་ཉི་མ་ཡི། །དཀྱིལ་འཁོར་དབུས་སུ་ཧཱུྃ་ཡིག་མཐར། །ཡི་གེ་བདུན་པ་རབ་ཏུ་གསལ། །མགོན་པོའི་ཐུགས་ཀར་ཉི་སྟེང་ཧཱུྃ། །སྔོན་པོ་འོད་ཟེར་འབར་བའི་མཐར། །ཨོཾ་བཛྲ་ཀ་ཝུ་ཝ། མ་ཧཱ་ཀཱ་ལཱ་ཡ་ཧཱུྃ་ཧཱུྃ་ཕཊ། ཅེས་པའི་སྔགས་ཕྲེང་འཁོར་བར་གྱུར། །རང་གི་ཐུགས་ཀའི་ཧཱུྃ་ཡིག་ལས། །འོད་འཕྲོས་དཔལ་ལྡན་ནག་པོ་ཆེའི། །ཐུགས་ཀར་ཕོག་པས་ཐུགས་རྗེ་ཆེ། །བསྐུལ་ཏེ་དངོས་གྲུབ་བྱིན་རླབས་ཀུན། །འོད་ཟེར་ཁ་དོག་སྣ་ཚོགས་ཚུལ། །མགོན་པོའི་ཞལ་ནས་བདག་ཉིད་ཞལ། །ཞུགས་ནས་ཐུགས་ཀར་ཐིམ་པའི་མོད། །ཡེ་ཤེས་མགོན་པོ་འཁོར་བཅས་ལས། །སྤྲུལ་པའི་ཕོ་ཉ་མང་འཕྲོས་ཏེ། །བདུད་བཞི་བཏུལ་ཞིང་ཕྲིན་ལས་བཞི། །ཐོགས་པ་མེད་པར་སྒྲུབ་པར་གྱུར། །ཅེས་བདེ་དགྱེས་ལྟ་བུ་ཡི་དམ་གང་ཡིན་དང་དཔལ་ཆེན་པོ་སྦྲགས་ཏེ་བཟླས་པ་ཅི་རིགས་བྱས་ནས། གཏོར་མ་འབུལ་བར་འདོད་ན། ཤ་ཆང་མ་འདྲེས་པའི་གཏོར་མ་ཕུན་ཚོགས་ལ། ཨོཾ་ཁཎྜ་རོ་ཧི་ཧུཾ་ཧཱུྃ་ཕཊ། ཀྱིས་བསངས་ཏེ། སྭ་བྷཱ་ཝས་སྦྱང་། སྟོང་པའི་ངང་ལས་ཡྃ་ལས་རླུང་། །རྃ་ལས་མེ་དང་ཀྃ་ལས་ནི། །མི་མགོ་གསུམ་གྱི་སྒྱེད་པུའི་སྟེང་། །ཨ་ལས་ཡེ་ཤེས་ཀ་པཱ་ལར། །ཤ་ལྔ་བདུད་རྩི་ལྔ་པོ་དང་། །བདུད་དགྲའི་ཤ་རུས་སྤུངས་པ་ལས། །ཨོཾ་ཨཱཿཧཱུྃ་གིས་སྐུ་གསུང་ཐུགས། །ཨོཾ་ཨཱཿ་ཧཱུྃ་ལན་གསུམ་བརྗོད། ཡེ་ཤེས་བདུད་རྩིར་བྱིན་གྱིས་བརླབས། །ལྷ་ཚོགས་དེ་དག་ཐམས་ཅད་ཀྱི། །ཧཱུྃ་ལས་བྱུང་བའི་རྡོ་རྗེའི་ལྗགས། །འོད་ཀྱི་སྦུ་གུས་བདུད་རྩི་རྣམས། །དྲངས་ཤིང་གསོལ་བས་མཉེས་པར་གྱུར། །ཨོཾ་མ་ཧཱ་ཀཱ་ལཱ་ཡ། ཤཱ་ས་ན་ཨུ་པ་ཧཱ་རི་ཎི། ཨེ་ཥ་ཨ་པཤྩི་མ་ཀཱ་ལོ་ཨ་ཡཾ། ཨི་དཾ་རཏྣ་ཏྲ་ཡཱ་ཡ་ཨ་པ་ཀཱ་རི་ཎཾ་ཡ་དི་པྲ་ཏཱི་ཛྙཱ་སྨ་ར་སི་ཏ་རཱ། ཨི་དཾཾ་དུཥྟཾ་བ་ལི་ཁ་ཁ་ཁཱ་ཧི་ཁཱ་ཧི། མ་ར་མ་ར། གྲྀཧྞ་གྲྀཧྞ། བནྡྷ་བནྡྷ། ཧ་ན་ཧ་ན། ད་ཧ་ད་ཧ། པ་ཙ་པ་ཙ། དི་ན་མེ་ཀེ་ན་ཧཱུྃ་ཕཊ། ཅེས་ལན་བདུན་གྱིས་གཏོར་མ་ཕུལ་ཏེ། ས་པ་རི་ཝཱ་རའི་རྗེས་སུ། ཨརྒྷཾ་ལ་སོགས་པས་སྤེལ་ཚིག་བྱས་ལ་ཕྱིའི་མཆོད་པ་དང་། སྙིང་པོའི་མཐའ་མར། ཨོཾ་ཨཱཿཧཱུྃ། བཏགས་པས་ནང་མཆོད་ཕུལ་ནས། རྐང་པ་བརྒྱད་པས་བསྟོད་དེ། དེ་ནས་འདོད་དོན་གསོལ་བ་གདབ་པ་ནི། དཔལ་ལྡན་རྡོ་རྗེ་ནག་པོ་ཆེ། །ལྕམ་དྲལ་བཀའ་འཁོར་བཅས་པ་ཡིས། །ཟག་མེད་བདེ་ཆེན་བསྐྱེད་གྱུར་པའི། །བདུད་རྩིའི་རོ་མཆོག་མྱོང་མཛད་པས། །བསོད་ནམས་ཚོགས་ཆེན་གང་བསགས་དེས། །རྩ་བརྒྱུད་བླ་མའི་བཀའ་དང་ནི། །རང་ངམ་གཉེན་པོ་དགོངས་པ་ལྟར། །སངས་རྒྱས་བསྟན་དང་སེམས་ཅན་དོན། །འབད་པ་མེད་པར་སྒྲུབ་མཛད་ཅིང་། །ཁྱད་པར་གསོལ་འདེབས་བདག་རྒྱུད་ལ། །མཆོག་དང་ཐུན་མོང་དངོས་གྲུབ་སྩོལ། །དེ་ལ་འགལ་རྐྱེན་གང་མཆིས་པ། །ཕྲིན་ལས་བཞི་ཡི་སྒོ་ནས་ནི། །ཚར་གཅོད་རྗེས་འཛིན་མཛད་དུ་གསོལ། །ཞེས་གྲངས་ཅི་ནུས་ཀྱིས་ཕྲིན་ལས་གཞོལ། བུམ་པ་བསྒྲུབ་པ་ནི། ཁཎྜ་རོ་ཧིས་བསང་། སྭ་བྷཱ་ཝས་སྦྱངས་ཏེ། སྟོང་པ་ཉིད་ལས་བྷྲཱུྃ་ཡིག་ཡོངས་གྱུར་ལས། །རྡོ་རྗེའི་བུམ་ནང་པདྨ་འདབ་བཞིའི་དབུས། །པད་ཉི་རོ་གདན་སྟེང་དུ་བཅོམ་ལྡན་འདས། །ནག་པོ་ཆེན་པོ་ཞལ་གཅིག་ཕྱག་གཉིས་པ། །དེ་པང་དཔལ་ལྡན་ལྷ་མོ་རལ་གཅིག་མ། །གྲི་ཐོད་ཅན་གྱིས་འཁྱུད་པའི་གནས་གསུམ་ལས། །འོད་འཕྲོས་ཡེ་ཤེས་སྤྱན་དྲངས་སླར་ཡང་ནི། །དབང་ལྷ་སྤྱན་དྲངས་དབང་བསྐུར་སྤྱི་བོར་ནི། །རིགས་བདག་བདེ་མཆོག་འཁོར་ལོས་བརྒྱན་པར་གྱུར། །སླར་ཡང་ཡབ་ཡུམ་ཐུགས་ཀར་ཧཱུྃ་དང་བྷྱོཿ། །འོད་ཟེར་འཁྲུགས་པས་བདེ་ཆེན་ཡེ་ཤེས་བསྐུལ། །སྦྱོར་བ་མཛད་པས་ཀུན་རྫོབ་དོན་དམ་གྱི། །བྱང་ཆུབ་སེམས་ཀྱི་བདུད་རྩི་སྤྱན་དྲངས་ནས། །བུམ་པ་གང་ཞིང་མགོན་པོ་ཡབ་ཡུམ་གྱི། །ཞལ་ནས་ཨོཾ་མ་ཧཱ་ཀཱ་ལ་ཧཱུྃ་ཕཊ། ཅེས་བཟླས་པ་བྱེད་ཅིང་མཆོད་བསྟོད་བྱས་ནས། སླར་ཡང་དཔལ་ལྡན་ཡེ་ཤེས་མགོན་པོ་ནི། །ཡབ་ཡུམ་བདུད་རྩི་དམ་པའི་དངོས་གྲུབ་གྱུར། །ཅེས་བརྗོད། དེ་ནས་ཀ་པཱ་ལ་བསྒྲུབ་པ་ནི། བསང་སྦྱང་སྔར་དང་འདྲ་བ་ལས། སྟོང་པའི་ངང་ལས་ཨ་ཡིག་ཡོངས་གྱུར་ལས། །རྡོ་རྗེ་ཐོད་ནང་པདྨ་འདབ་བཞིའི་དབུས། །ཅེས་བུམ་སྒྲུབ་སྐབས་ལྟར་མཆོད་བསྟོད་ཀྱི་བར་བྱས་ལ། སླར་ཡང་ཟེར་བའི་ཚིག་རྐང་གཉིས་ཀྱང་བརྗོད། བུམ་པ་གང་ཞིང་ཟེར་བ་ལ་ཐོད་པ་གང་ཞིང་ཞེས་བརྗོད། སློབ་མ་རྣམས་ཁྲུས་བྱས་གྲལ་དུ་འཁོད་པ་ལ། སེམས་བསྐྱེད་གསལ་བཏབ་ནས། འདིར་དཔལ་ཡེ་ཤེས་ཀྱི་མགོན་པོ་ཕྱག་བཞི་པའི་དཀྱིལ་འཁོར་དུ་དབང་བསྐུར་བ་ལ་སློབ་དཔོན་གྱི་བགྱི་འོས་གྲུབ་ནས། ཁྱེད་རྣམས་ཀྱིས་ཞུ་ཡོན་མཎྜལ་ཕུལ། གསོལ་བ་འདེབས་པའི་རྗེས་ཟློས་མཛོད། རྡོ་རྗེ་འཛིན་པ་མ་ལུས་དང་། །རྒྱལ་བ་མགོན་པོ་སྲས་བཅས་ལ། །དངོས་གྲུབ་འདོད་པས་མགོན་པོ་ཡི། །དབང་བསྐུར་བར་ནི་མཛད་དུ་གསོལ། །ཞེས་ལན་གསུམ་དང་། དེ་ནས་རྒྱུན་བཤགས་འདིའི༴ དཀོན་མཆོག་གསུམ་ལ༴ སོགས་ལན་གསུམ་དང་། དེ་ནས་རིགས་ལྔའི་སྡོམ་གཟུང་འདིའི༴ སྲས་བཅས་སོགས་ལན་གསུམ་དུ་བཟླས་ཏེ། ཁའི་དྲི་མ་བཤལ་བར་མོས་ཤིག །ཨོཾ་སརྦ་བི་ཀལྤན། ཨ་པ་ན་ཡ་སྭཱ་ཧཱ། ཞེས་དུང་ཕོར་གྱི་དྲི་ཆུ་སྦྱིན། སྒོ་གསུམ་བསྲུངས་པར་མོས་ཤིག །ཨོཾ་མ་ཧཱ་ཀཱ་ལ་རཀྵ་རཀྵ། ཞེས་པས་སྲུང་སྐུད་ནག་པོ་སྦྱིན། བགེགས་བསྐྲད་པར་མོས་ཤིག །ཨོཾ་ཤྲཱི་མ་ཧཱ་ཀཱ་ལི་ནི་ཧཱུྃ་ཕཊ། ཀྱིས་ཡུངས་ཀར་གྱིས་བྲབ། སྟོད་གཡོགས་ནག་པོ་བྱིན་པར་མོས་ཤིག །ཨོཾ་མ་ཧཱ་ཀཱ་ལ་ཝསྟྲ་ཧཱུྃ། ཞེས་པས་གོས་ནག་པོ་གསར་པ་བསྐོན། དཀྱིལ་འཁོར་མ་མཐོང་བའི་བརྡར། ཨོཾ་ཙཀྵུཿབནྡྷ་ཧཱུྃ། གིས་མིག་དར་བཅིང་། ཕྱག་རྟེན་གྱི་སླད་དུ། ཨོཾ་མ་ཧཱ་ཕུལླ་ཧཱུྃ། གིས་མེ་ཏོག་སྦྱིན། སྙིང་གར་ཀུན་རྫོབ་དང་། དོན་དམ་པའི་ངོ་བོ་ཟླ་བ་རྡོ་རྗེར་གྱུར་པར་མོས་ལ་འདིའི་ཨོཾ་སརྦ་ཡོ་ག་ཙིཏྟ་ཨུཏྤཱ་ཏ་ཡཱ་མི། ཞེས་སློབ་མས་བརྗོད། བརྟན་པའི་སླད་དུ་སྙིང་གར་རྡོ་རྗེ་བཞག་སྟེ། ཨོཾ་སུ་ར་ཏེ། ས་མ་ཡ་སྟྭྃ་ཧོཿ་སིདྡྷི་བཛྲ་ཡ་ཐཱ་སུ་ཁཾ། དམ་གཞག་གི་སླད་དུ་ཁ་ཊྭཱྃ་གཏད་དེ། བྱང་ཆུབ་དམ་ཚིག་ཁ་ཊྭཱྃ་ག །མ་ཧཱ་ཀཱ་ལའི་བདག་ཉིད་ནི། སྙིང་ལ་ཡང་དག་ཞུགས་མཛོད་ལ། དམ་ཆུ་བྱིན་ནས། །དམ་ཚིག་བདུད་རྩིའི་ཆུ་འདི་འཐུང་། །ཨོཾ་པཉྩ་ཨ་མྲྀ་ཏ་ཨུ་ད་ཀ་ཋ་ཋ་ཋ། ཞེས་པས་དམ་ཆུ་སྦྱིན། རྡོ་རྗེ་མགོ་བོར་བཞག་སྟེ། དེང་ནས་བཟུང་སྟེ་བུ་ཁྱོད་ཀྱི། །རྡོ་རྗེ་སློབ་དཔོན་བདག་ཉིད་ཕྱིར། །བརྙས་སོགས་དངོས་གྲུབ་མ་ལུས་ཟུང་། །གལ་ཏེ་འདས་ན་དམ་ཚིག་ཉམས། །ཡོལ་བ་བསལ་ཞིང་ནང་དུ་གཞུག།དེ་ནས་ཡེ་ཤེས་དབབ་པའི་སླད་དུ་དམིགས་པ་འདི་བཞིན་མཛོད། ཁྱེད་རང་རྣམས་ནག་པོ་ཆེན་པོའི་སྐུར་གྱུར་པ་ནི་ཡེ་ཤེས་མགོན་པོ་སོགས་ནས། རོལ་པའི་སྟབས་ཀྱིས་བཞུགས། བར་གོང་བདག་བསྐྱེད་བཞིན། སྙིང